CELEX: 32021D0972
Language: da
Date: 2021-06-14 00:00:00
Title: Rådets afgørelse (EU) 2021/972 af 14. juni 2021 om den holdning, der skal indtages på Den Europæiske Unions vegne i Verdenshandelsorganisationens Almindelige Råd til Den Europæiske Unions anmodning om en forlængelse af WTO-fritagelsen, der indrømmer autonome handelspræferencer til Vestbalkan

17.6.2021   
               
               
                  DA
               
               
                  Den Europæiske Unions Tidende
               
               
                  L 214/66
               
            
         RÅDETS AFGØRELSE (EU) 2021/972
         af 14. juni 2021
         om den holdning, der skal indtages på Den Europæiske Unions vegne i Verdenshandelsorganisationens Almindelige Råd til Den Europæiske Unions anmodning om en forlængelse af WTO-fritagelsen, der indrømmer autonome handelspræferencer til Vestbalkan
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     I henhold til artikel II, stk. 2, i overenskomsten om oprettelse af Verdenshandelsorganisationen (»WTO-overenskomsten«) er de aftaler og de dertil knyttede retsinstrumenter, der er indeholdt i bilag 1, 2 og 3 (»multilaterale handelsaftaler«) til WTO-overenskomsten, herunder den almindelige overenskomst om told og udenrigshandel (GATT 1994), integrerende dele af WTO-overenskomsten og er bindende for alle medlemmer af Verdenshandelsorganisationen (WTO), herunder Unionen.
                  
               
                     (2)
                  
                  
                     WTO kan i henhold til WTO-overenskomstens artikel IV, stk. 1, træffe afgørelser i alle anliggender, der henhører under de multilaterale handelsaftaler.
                  
               
                     (3)
                  
                  
                     I overensstemmelse med WTO-overenskomstens artikel IX, stk. 3, kan WTO under særlige omstændigheder beslutte at give fritagelse for en forpligtelse, der er pålagt et medlem i henhold til WTO-overenskomsten eller til en af de multilaterale handelsaftaler.
                  
               
                     (4)
                  
                  
                     Unionen blev først indrømmet en fritagelse for sine forpligtelser i henhold til artikel I, stk. 1, i GATT 1994, den 8. december 2000 indtil den 31. december 2006, der senest blev forlænget den 7. december 2016 indtil den 31. december 2021, i det omfang det var nødvendigt for at tillade Unionen at indrømme præferencebehandling af berettigede produkter med oprindelse i Vestbalkan (Albanien, Bosnien-Hercegovina, Kosovo (*), Montenegro, Nordmakedonien og Serbien).
                  
               
                     (5)
                  
                  
                     Den 16. december 2020 forlængede Europa-Parlamentets og Rådets forordning (EU) 2020/2172 (1) yderligere anvendelsesperioden for de autonome handelspræferencer for Vestbalkan indtil den 31. december 2025.
                  
               
                     (6)
                  
                  
                     Hvis der ikke foreligger en fritagelse for WTO-forpligtelser, ville det være nødvendigt at udvide Unionens anvendelse af autonome handelspræferencer for Vestbalkan indtil den 31. december 2025 til at omfatte alle andre WTO-medlemmer.
                  
               
                     (7)
                  
                  
                     Anmodningen om at forlænge fritagelsen for WTO-forpligtelser i henhold til artikel I, stk. 1, og artikel XIII i GATT 1994, der indrømmer autonome handelspræferencer til Vestbalkan, er berettiget i betragtning af den vedvarende vanskelige økonomiske situation i regionen, og at den præferencebehandling af berettigede produkter, som Unionen indrømmer disse lande, har til hensigt at fremme den økonomiske udvikling på en måde, der er i overensstemmelse med målene i GATT 1994, og ikke at skabe handelshindringer for andre WTO-medlemmer.
                  
               
                     (8)
                  
                  
                     Den holdning, der skal indtages på Unionens vegne i WTO's Almindelige Råd, bør fastlægges, da forlængelsen af WTO-fritagelsen for så vidt angår de autonome handelspræferencer, som Unionen har indrømmet til Vestbalkan, vil være bindende for medlemmerne af WTO —
                  
               VEDTAGET DENNE AFGØRELSE:
         
            Artikel 1
            Den holdning, der skal indtages på Den Europæiske Unions vegne i Verdenshandelsorganisationens Almindelige Råd, skal være at anmode om en forlængelse af den gældende WTO-fritagelse, for så vidt angår de autonome handelspræferencer, som Unionen har indrømmet til Vestbalkan, indtil den 31. december 2026 og at støtte vedtagelsen af denne anmodning.
            Denne holdning tilkendegives af Kommissionen.
         
         
            Artikel 2
            Denne afgørelse træder i kraft på dagen for vedtagelsen.
         
         
            Udfærdiget i Luxembourg, den 14. juni 2021.
            
               
                  På Rådets vegne
               
               A. MENDES GODINHO
               
                  Formand
               
            
         
         
            (*)  Denne betegnelse indebærer ingen stillingtagen til Kosovos status, og den er i overensstemmelse med UNSCR 1244/1999 og ICJ's udtalelse om Kosovos uafhængighedserklæring.
         
            (1)  Europa-Parlamentets og Rådets forordning (EU) 2020/2172 af 16. december 2020 om ændring af Rådets forordning (EF) nr. 1215/2009 om exceptionelle handelsforanstaltninger for lande og territorier, der deltager i eller er knyttet til Den Europæiske Unions stabiliserings- og associeringsproces (EUT L 432 af 21.12.2020, s. 7).